ועדת הפנים והגנת הסביבה, כנסת 19, פרוטוקול מספר 118, 2013-11-11 00:00

מירי רגב: שלום לכולם, אני מתכבדת לפתוח את דיון ישיבת ועדת הפנים והגנת הסביבה, דיון שני בסוגית החשד להטיית הבחירות בבית שמש.

מירי רגב: כידוע לכם, ערכנו דיון ראשון לפני הבחירות, ביוזמתו של חבר הכנסת דב ליפמן, יחד עם קבוצת תושבים, שנמצאים פה ועוד חברים נוספים שבקשו את הדיון.

מירי רגב: בקשנו לוודא, שהבחירות ייערכו בצורה דמוקרטית ובצורה כזו שלכל אדם תהיה הזכות לבחור ולהיבחר, כפי שראוי במדינה דמוקרטית.

מירי רגב: בקשנו, גם מהמשטרה וגם מוועדת הבחירות המרכזית, מהמפקח על הבחירות, שישימו לב לאותם מקומות, שישנו שם חשד או ניסיון או רצון לזייף, כדי שלא תהיה בעיה ביום הבחירות.

מירי רגב: ביום הבחירות פנו אלי כמה פעמים, גם מבית שמש אבל לא רק, בקשתי מכולם לפנות למשטרת ישראל, כפי שראוי ונכון שיהיה בחברה דמוקרטית.

מירי רגב: מי שחושב שיש זיופים, שיפנה בבקשה למשטרת ישראל, אנחנו לא הכתובת לסוגיה הזו.

מירי רגב: כולנו מכירים מה קרה אחרי הבחירות, הייתה צעקה גדולה על העניין של הטיית בחירות.

מירי רגב: בקשתי ממשטרת ישראל לבדוק את התלונות על זיופים ואכן הם אמרו שהיו תלונות והנושא נמצא בבדיקה.

מירי רגב: נמצאים פה גם נציגים ממשטרת ישראל להגיד לנו מה נעשה בנושא.

מירי רגב: בדיון הזה נבקש לברר האם התלונות שהגיעו למשטרת ישראל והאם הדיונים שנערכו בלשכתו של היועץ המשפטי לממשלה, והתלונות שהגיעו גם לבית המשפט, יכולים במשהו להורות על בחירות חוזרות או שאין שום קשר, בין התלונות לבחירות חוזרות בעיר בית שמש.

מירי רגב: אם אין הטיה של בחירות, בצורה כזו מאסיבית אז הכול טוב ויפה.

מירי רגב: אם יש הטיה, יש בעיה.

מירי רגב: אנחנו שומעים עכשיו גם על ניסיון של גורמים פליליים בנתיבות, שמנסים להיכנס לתוך מערכת הבחירות ,שזה דבר שאסור שיקרה.

מירי רגב: אנחנו צריכים לוודא שמערכת הבחירות, גם ברמה הארצית וגם ברמה המקומית, תהיה נקייה וכל אדם יוכל לבחור ולהיבחר בלי לחץ של עולם תחתון כזה ואחר, לא של רבנים ולא של קבוצות לחץ כאלה ואחרות.

ישראל אייכלר: ובלי הפגנות של חברי כנסת שמתלוננים על התוצאות של הבחירות.

מירי רגב: הפגנות תמיד אפשר לעשות, הפגנות הם אף פעם לא נגד החרדים, הן בעד שתהיינה בחירות דמוקרטיות.

מירי רגב: אין שום דבר נגד החרדים.

מירי רגב: בוודאי אני, כיושבת ראש הוועדה הזו, מעולם לא דברתי נגד החרדים.

מירי רגב: גם במהלך דברי חזרתי ואמרתי, כל עוד הבחירות האלה נעשו על פי דין, לא הוטו, אם המשטרה תגיד שחשד הזיופים בכמות כזו יכולה להשפיע על הבחירות, מבחינתי בזה נגמר העניין.

מירי רגב: אין לי שום דבר נגד מועמד כזה או אחר.

מירי רגב: יש לי כוונה, שתושבים שבחרו, יקבלו את מי שהם בחרו ולא את מי שהם לא בחרו.

מירי רגב: בזה אני פותחת את הדיון להתייחסויות.

מירי רגב: סדר הדוברים יהיה כזה, חבר הכנסת דב ליפמן, אחריו אלי כהן, לאחר מכן חבר הכנסת גפני ולאחריו ראש העיר.

מירי רגב: מי שצריך לדבר הוא חבר הכנסת מרגי, כי דוד אזולאי הוא חבר קבוע בוועדה.

מירי רגב: יכול להיות שאעשה נוהל כזה בוועדה, קודם כל חברי הוועדה אחר כך כל האחרים.

מירי רגב: בבקשה חבר הכנסת דב ליפמן.

דב ליפמן: תודה רבה כבוד יושבת הראש, סגנית השר.

דב ליפמן: אני מתנצל שאצטרך לצאת באמצע, יש לי ישיבה עם יושב ראש הכנסת.

דב ליפמן: אני מבקש להתחיל באמירה מאד ברורה, אין כאן עניין חרדי, אין עניין של מלחמת דת בכלל, יש כאן רק עניין דמוקרטי.

דב ליפמן: אני מבקש להזכיר לכולכם, שב-2008 זכה ראש עיר, משה אבוטבול, איש חרדי, כמובן שהתוצאות התקבלו בבית שמש.

דב ליפמן: בית שמש היא עיר עם אוכלוסייה מאד מגוונת, מאד מכובדת, הזהות הדתית לא הייתה שיקול במועמד לבחירות ועל כן הוא ניצח.

דב ליפמן: ישבנו פה אחרי הבחירות, אחרי שהתקבלו דיווחים על זיופים בבחירות בבית שמש, שמענו שהכול בסדר והלכנו לבחירות, כל איש ומצפונו ורצונו החופשי.

דב ליפמן: חשוב לי להדגיש, שכול עוד לא היו תלונות על מעשי מרמה ושחיתות, היינו מקבלים את תוצאות הבחירות בלי שום בעיה.

דב ליפמן: הרוב קובע.

דב ליפמן: לצערי הרב, הבחירות בבית שמש היו מלוות בפגיעות רבות בהליך הדמוקרטי התקין, אפילו עוד לפני הבחירות.

דב ליפמן: יש לי פה מכתב מבית ספר ששלחו הביתה עם הלוגו של ראש העיר ומפלגתו, זה פרסום עם שימוש בדמותו של הרב עובדיה ושהוא מסתכל איך אתם מצביעים אחרי הקלפי כדי להשפיע על אנשים.

דב ליפמן: יש גם מכתב ממר"ן, ברכה לכל מי שמצביע למשה אבוטובול, דברים שאנחנו יודעים שהם מנוגדים לחוק.

דב ליפמן: זה המשיך ביום הבחירות עם זיופים בקלפיות.

דב ליפמן: אנשים הגיעו לקלפי וגילו פתאום שהם כבר הצביעו.

דב ליפמן: כמויות גדולות של פתקים ועוד.

דב ליפמן: המשטרה חוקרת את זה.

דב ליפמן: בתור חבר כנסת אנחנו חייבים לעשות את כל מה שבסמכותנו, על מנת לדעת שתוצאות הבחירות הן אמיתיות והוגנות.

דב ליפמן: ההרגשה של כמעט חצי תושבי העיר בבית שמש היא שגנבו להם את הבחירות.

דב ליפמן: אנחנו חייבים לשמור על טוהר הבחירות.

דב ליפמן: תושבי בית שמש הם אנשים מקסימים.

יעקב מרגי: אתה סומך על המשטרה?

<קריאה: השאלה אם אתה סומך על המשטרה.

יעקב מרגי: סומך יותר ממך.

יעקב מרגי: אני יכול לקרוא קריאות ביניים ואתה לא.

דב ליפמן: חבר הכנסת מרגי, יש לחץ עליך?

דב ליפמן: למה אתה צועק?

יעקב מרגי: אתה חצוף.

דב ליפמן: הם דורשים בחירות חוזרות.

<קריאה: - -

יעקב מרגי: אל תערער על היושר שלי.

מירי רגב: אני אוציא אותך מהדיון.

מירי רגב: אין כאן קריאות ביניים.

מירי רגב: קריאות הביניים היחידות הן של חברי הכנסת.

דב ליפמן: הדרישה היא לבחירות הוגנות ונקיות.

דב ליפמן: אחרי בחירות כאלה, נקבל ונכבד כל זוכה, חייבים לדאוג שזה יקרה.

דב ליפמן: אני מבקש שוב מהיושבת ראש, שזה לא יהפוך למשהו דתי, חרדי, אנחנו מדברים פה על בחירות דמוקרטיות.

מירי רגב: אמרתי את זה בתחילת דברי.

מירי רגב: תודה רבה לך, לאחר מכן חבר הכנסת גפני.

אלי כהן: תודה רבה גברתי היושבת ראש, חברי הכנסת.

אלי כהן: גם אני רוצה להצטרף לקריאה הראשונה, כל ניסיון שהיה לשוות את הבחירות למלחמת דת, היא באחריות המפיצים והמסיתים בלבד ולא אחריות של אף אחד.

אלי כהן: בבית שמש קיימת קהילה גדולה שלימה של כל בית שמש, כולם, חרדים או לא חרדים.

אלי כהן: כאן אנחנו מבררים, בבית של הדמוקרטיה, איך להגן על הדמוקרטיה, אחרת יום הבחירות בבית שמש הופך להיות יום שחור בדמוקרטיה.

אלי כהן: מה שקרה בבחירות של בית שמש ביום הבחירות זה השתקפות של מה שקרה קודם לכן.

אלי כהן: יש עובדות.

אלי כהן: אנחנו לא באים לכאן ברכילות או בהשמצות, אנחנו סומכים את ידינו על חקירת המשטרה.

אלי כהן: אבל יש עובדות, נתפסו תעודות זהות שנעשה בהם שימוש.

אלי כהן: שר הפנים אומר שהיו אי סדרים, ראש העיר אומר שהיו פה ושם זיופים, אחד אומר שאולי בכמה קלפיות תהיה מערכת בחירות נוספת.

אלי כהן: אז אני שואל, האם בעשרת הדברות כתוב "לא תגנוב הרבה"?

אלי כהן: קצת מותר?

אלי כהן: או שאסור לגנוב בכלל.

אלי כהן: לכן, דין פרוטה כדין מאה וההתייחסות כאן, גם אם תהיה משפטית, לגבי הבחירות, יש כאן שאלה מהותית ערכית.

אלי כהן: לא אני עומד כאן לדיון בפניכם ולא בית שמש עומדת לדיון בפניכם.

אלי כהן: החברה הישראלית עומדת בפניכם.

אלי כהן: איזה סוג של דמוקרטיה יש כאן.

אלי כהן: יש מאות תעודות זהות, 850 פתקים פסולים, יש עשרות של תצהירים, מתים שהצביעו, אנשים שנמצאים בחו"ל שהצביעו.

אלי כהן: חיילים שהצביעו.

אלי כהן: זו לא שאלה של מספר זו שאלה של מהות, איזה סוג של דמוקרטיה.

משה גפני: לא הבנתי מה לגבי החיילים.

אלי כהן: היו איומים ואני לא רוצה להלאות בפרטים אבל זה הגיע לרמה מסוימת שהייתה מוגזמת.

אלי כהן: יש פסק הלכה שאומר למי להצביע.

אלי כהן: ריבונו של עולם, מי מצביע במדינת ישראל האם תושבי בית שמש מצביעים או פסק הלכה שקובע למי להצביע.

אלי כהן: זה הגיע למצב של הסתה, שאם לא ייבחר ראש עירייה חרדי, זה יהיה גטו לילדים.

אלי כהן: השוואה שמכניסים את הילדים לגטו, השוואה לשואה, עד כמה נמוך אפשר לרדת כדי לנצח את הבחירות?

אלי כהן: לא אני עומד לפניכם לבדיקה, לא הבחירה שלי האישית.

אלי כהן: אני באתי לשרת את העם וגם היום לקחתי יום חופש מהעבודה, לכל אלו ששאלו אותי, הכול כדי לשרת את הציבור.

אלי כהן: אם אהיה ראש עיר או לא ראש עיר זה דבר חשוב לי למשפחתי ולתושבי בית שמש, אבל אם בבית שמש לא יתקיימו בחירות דמוקרטיות, זה אסון לחברה.

אלי כהן: משרד הפנים אחראי על קיומם של הבחירות.

אלי כהן: פנינו ליועץ המשפטי לממשלה ובעזרתו ואדיבותו של עורך דין אריאל ניסים שנמצא אתנו אנחנו פונים ומבקשים, אל תהיו צד שבא רק לשפוט, אני מבקש מכם להגן על הדמוקרטיה.

אלי כהן: אני מבקש מוועדת הפנים לסייע בידינו לפנות ליועץ המשפטי, שימצה את החקירה.

אלי כהן: אני מבקש לזרז את החקירה במשטרה, אני יודע שהיא עובדת, ועד אז, לא לקבוע כאן עובדות.

אלי כהן: יש הסכמה שהייתה הטיה, יש הסכמה שהיו זיופים.

אלי כהן: לא לחכות עם זה ואנחנו מבקשים לא לפרסם את התוצאות עד שתושלם החקירה.

מירי רגב: אם אני לא טועה, התוצאות כבר פורסמו.

אלי כהן: עדיין לא.

אלי כהן: לא ברשומות.

מירי רגב: אני רוצה לשמוע את ועדת הבחירות.

<יהודה זמרת: התוצאות נתנו כי הפרוטוקולים נחתמו והתוצאות יפורסמו ברשומות.

מירי רגב: מי יכול למנוע פרסום תוצאות ברשומות?

מירי רגב: רק בית משפט?

<יהודה זמרת: רק בית משפט.

<יהודה זמרת: החוק אומר שתוך 21 יום עלינו לפרסם את התוצאות.

מירי רגב: רק פניה לבית המשפט למניעת הפרסום ברשומות וראיות ועובדות שמביאה המשטרה, או כל גורם אחר, רק זה יכול למנוע את זה.

<יהודה זמרת: הפרסום הוא הצהרתי והכניסה לתוקף של המועצה לא מותנית בפרסום.

<יהודה זמרת: כלומר, גם אם הפרסום התרחש או לא התרחש, לא הפרסום יוצר את כוחה של המועצה החדשה להיכנס, החוק אומר תוך 21 יום מיום הבחירות המועצה נכנסת לתוקפה.

מירי רגב: כלומר ממחר הרישומים נכנסים לתוקפם.

מירי רגב: פניתם לבית המשפט גם ללא קשר?

אלי כהן: פנינו ליועץ המשפטי.

מירי רגב: שאלתי אם פניתם לבית המשפט, לא ליועץ המשפטי.

אלי כהן: השבוע אנחנו מגישים ערעור.

מירי רגב: זאת אומרת שעד היום לא הגשתם ערעור.

אלי כהן: יש לנו בעיה פשוטה, שאנחנו צריכים להיעזר בחומר של המשטרה, שלא נמצא בידינו, כדי להשלים את כל העבודות שיש .

אלי כהן: אנחנו יודעים את העבודות, יש לנו עשרות של תצהירים, השבוע, בעזרת השם, נגיש את הערעור.

אלי כהן: הציפיה שלנו מכם, חבריה וועדה, שתורו למשרד הפנים לקיים חקירה.

אלי כהן: הרי הם אחראים ויש הסכמה שהייתה הטיה.

אלי כהן: במקביל לצעדים המשפטיים, לקיים כאן בדיקה חקירתית.

אלי כהן: מתים הצביעו.

אלי כהן: אנחנו מבקשים את הדבר הזה מכם.

אלי כהן: תודה רבה לכם.

מירי רגב: תודה רבה.

מירי רגב: (מחיאות כפים)

מירי רגב: אין מחיאות כפים בכנסת.

מירי רגב: תודה רבה.

מירי רגב: חבר הכנסת גפני.

מירי רגב: אחריו, ראש עירית בית שמש הנבחר.

ישראל אייכלר: מחיאות הכפיים מוכיחות, שהכול משחק והצגה שמשודר בטלוויזיה כדי לשרת את מרכז הליכוד.

מירי רגב: חבר הכנסת אייכלר, מחיאות הכפים יכולות גם להוכיח את הכאב של האנשים.

ישראל אייכלר: אל תצעקי.

מירי רגב: אני לא צועקת.

מירי רגב: מחיאות כפים יכולות גם להוכיח את הכאב של האנשים.

ישראל אייכלר: ועדת הפנים הופכת להצגה של מרכז הליכוד.

ישראל אייכלר: זה מה שעשיתם מוועדת הפנים.

ישראל אייכלר: אפשר לשמוע את היועץ המשפטי לוועדה מה הוא אומר.

מירי רגב: היועץ המשפטי לוועדה לא אומר כלום כרגע.

מירי רגב: הוא ממתין.

מירי רגב: רשות הדיבור כרגע היא לחבר הכנסת גפני.

משה גפני: גברתי היושבת ראש, אני מודה לך על זה שאת מאפשרת לי לדבר בהתחלה.

משה גפני: אני אשתדל לקצר.

משה גפני: אני מסכים עם אלי כהן, זה מבחן אמיתי של הדמוקרטיה.

משה גפני: כל הדיון הזה.

משה גפני: אני קשור לנושא משום שלפני 22 שנה הגשתי הצעת חוק, יחד חיים רמון, שהתקבלה, ועל פי זה עובדים, אני לא יודע כרגע על שינויים בחוק הזה.

משה גפני: היו טענות לזיופים לגבי הבחירה שלי ולא רציתי שתהיה החלטה פוליטית לעניין זה.

משה גפני: העברנו חוק שקבע, שהמשטרה חוקרת אם אכן יש טענות על זיופים ואם אכן יש, זה הולך לבית המשפט, ובית המשפט קובע.

משה גפני: אמר אז אמנון רובינשטיין, שהיה חבר כנסת, זו פעם ראשונה שחבר כנסת מחוקק חוק שיוציא אותו מהכנסת.

משה גפני: עברנו בחירות חוזרות ברמת גן.

משה גפני: בבחירות הראשונות דגל התורה קבלה 22 קולות, בבחירות החוזרות קבלתי 250 קולות.

משה גפני: התברר שהטענות על הזיופים לא היו נכונות אבל זה היה פער מאד קטן וזה רק אם זה משפיע על תוצאות הבחירות.

משה גפני: אני עובר הרבה מערכות בחירות מוניציפאליות, אני גם מזכ"ל מפלגה.

משה גפני: בכל עיר יש טענות על זיופים.

משה גפני: טענות רבות ופעמים קשות.

משה גפני: בית שמש לא היחידה בעניין והיא גם לא הבולטת בזה.

משה גפני: אני לא מדבר על פריימריס, או בחירות לכנסת ששם הטענות על זיופים זה סיפור אחר, אני מדבר על בחירות לרשויות.

משה גפני: מה עושים במקום דמוקרטי, אם אנחנו לא הופכים להיות כיכר תחריר במצרים.

משה גפני: אם אנחנו לא הופכים להיות מקום, בו מחליפים שלטון על ידי הפגנות, אז הולכים ליועץ המשפטי לממשלה ומגישים ערעור על פי החוק.

משה גפני: אין מציאות אחרת, אלא אם כן מחליטים להפוך אותנו לשכנים שלנו.

משה גפני: אנחנו נצעק שהיו זיופים, מתים הצביעו, כל מיני אנשים שבאו עם תעודות זהות מזויפות.

משה גפני: זה בסדר.

משה גפני: אני בעד לחקור את העניין ולהגיע לתוצאת אמת.

משה גפני: אם המשטרה תבוא ותגיד שכך וכך אנשים לא הצביעו והשם שלהם נחקר והקולות שלהם נספרו וזה לא חוקי, זה החוק במדינת ישראל.

משה גפני: לוקחים את מה שהמשטרה בדקה, אם אכן זה משפיע על תוצאות הבחירות, הולכים לבית המשפט ובית המשפט מחליט האם יש בחירות חוזרות.

משה גפני: אני חושב שבכלל אין מושג של בחירות חוזרות בכל העיר.

משה גפני: יש בחירות חוזרות באותן קלפיות שם התברר שהיו זיופים.

מירי רגב: תכף ועדת הבחירות תיתן לנו הסברים על כך.

משה גפני: זאת המציאות שאתה צריך לחיות אתה.

משה גפני: לא היו הפגנות כשהיו פריימריס במפלגת העבודה.

משה גפני: הלכו למשטרה, המשטרה קבעה את מה שקבעה.

משה גפני: יש דבר אחד שאני לא יכול לסבול, ואני מבקש את העזרה שלך, את יושבת ראש אמיצה.

משה גפני: הגעתי לכנסת, ראיתי כ-12 אנשים שמפגינים ונסעתי לאט והסתכלתי על השלטים.

משה גפני: בין יתר השלטים "גנבו לנו את בית שמש", "אבוטבול גנב את בית שמש", זה עוד בסדר, אבל "לא ניתן לחרדים לשלוט בבית שמש"?

משה גפני: שלט ועוד שלט ועוד שלט מה זה לא ניתן לחרדים לשלוט בבית שמש?

משה גפני: אם אכן יתברר שלא היו זיופים, או שהיו זיופים בשוליים, כמו בכל מקום, אז מה משמעות השלט הזה לא ניתן לחרדים לשלוט בבית שמש?

מירי רגב: כמו עוד שלטים שהם לא רלוונטיים.

משה גפני: זה רלוונטי מכיוון שעברתי על הפייסבוק של אלי כהן, אין דבר כזה לא רלוונטי, זה מבחנה של הדמוקרטיה, בזה אני מסכים אתו.

אלי כהן: לא היה שלט כזה.

יעקב מרגי: מה הקרקס הזה?

יעקב מרגי: הוא חבר כנסת, מותר לו.

אלי כהן: לא היה שלט כזה.

מירי רגב: ואם היה שלט כזה?

מירי רגב: אז מה?

מירי רגב: אלי, הבנו מה הוא רוצה.

מירי רגב: הבהרת היטב ובצורה מסוגננת את אמירותיך, זה בסדר.

מירי רגב: עכשיו הוא יכול להגיד מה הוא רוצה, זו זכות הדיבור שלו.

מירי רגב: משפט סיכום.

משה גפני: אני אומר שזה באמת מבחן הדמוקרטיה.

משה גפני: מבחן הדמוקרטיה הוא לא כאשר מתנהלות בחירות ואפילו אם יש זיופים בשוליים שלא משפיעים על תוצאות הבחירות וההבדל הוא מי יהיה ראש העיר.

משה גפני: כאן מדובר וממקדים את העניין הזה.

משה גפני: היה שלט, שאמרו לי, את זה לא ראיתי, שבית שמש לא תהיה טהרן.

<קריאה: אה, לא ראית.

משה גפני: למה הם נגדי?

מירי רגב: הם לא נגדך, הם בעד הדמוקרטיה.

משה גפני: ההליך הוא לא הפגנות.

ישראל אייכלר: יש עדויות שבשלט היה כתוב "בית שמש לא תהיה טהרן", יש לי עדים לזה.

מירי רגב: מותר להם לכתוב איזה שלטים שהם רוצים.

משה גפני: מכיוון שנאמר פה על ידי שני דוברים, שזה לא נושא של מלחמת דת, אני רוצה להגיד שישנה הטיה של הוועדה, יש מלחמה נגד הציבור החרדי.

משה גפני: את באמת הקפדת להגיד שזה לא הנושא, אבל יש אנשים שיכולים להגיד אחרת בוודאות.

משה גפני: לגבי העניין הזה, זו מבחנה של הדמוקרטיה משום שלראשונה עומד לדיון, האם יהיה ראש עיר חרדי שנבחר כחוק.

משה גפני: אף אחד לא יכול לערער על זה, יכולים לערער על זה רק בבית המשפט לא בהפגנות ולא בכל מה שנילווה לעניין.

מירי רגב: מותר להפגין.

משה גפני: המציאות היא כזו.

משה גפני: אם לא היה ראש עיר חרדי שנבחר, יכול להיות שהיו כאלה שהיו עושים הפגנות, אבל לא היו מקבלים גיבוי תקשורתי לזה, בשום עיר בארץ.

משה גפני: זה רק בגלל הסיבה הזו.

מירי רגב: תודה.

מירי רגב: ראש העיריה הנבחר, משה אבוטבול בבקשה.

משה אבוטבול: תודה ושלום לכולם.

משה אבוטבול: אני קודם כל רוצה להתנצל שלא אוכל להישאר לכל הדיון מכיוון שיש לי שבע ברכות של בתי.

<קריאה: - -

ישראל אייכלר: אני מבקש להוציא את האיש הזה מהדיון.

מירי רגב: אני לא מוציאה אף אחד מהדיון.

מירי רגב: אני מבקשת מכולם להירגע.

ישראל אייכלר: רק חברי כנסת את מוציאה?

מירי רגב: גם חבר כנסת לא הוצאתי.

ישראל אייכלר: אי אפשר לקיים דיון כך, זו מבחנה של הדמוקרטיה.

ישראל אייכלר: הוא מטיל אימה על הציבור.

מירי רגב: אני מבקשת מכל הקהל הזה להירגע, כי אחרת אתחיל להוציא אנשים החוצה.

מירי רגב: ראש העיר הנבחר בבקשה.

משה אבוטבול: תודה.

משה אבוטבול: אני מבקש להתנצל על כך שאצא מוקדם יותר.

משה אבוטבול: אני רק רוצה לומר, שאחרי קדנציה שלימה, חמש שנים של פעילות למען כלל התושבים של בית שמש, קבלתי פעם שניה את אמונם של מרבית תושבי העיר, חילונים, דתיים, אשכנזים, מזרחים, ותיקים, עולים חדשים, רואים את זה גם בקלפיות של העיר העתיקה, שיש שם כמה אלפי קולות שתמכו בי.

משה אבוטבול: אנחנו מכבדים וסומכים על רשויות החוק שיבדקו כל חשד לאי סדרים.

משה אבוטבול: אמרתי את זה כל הזמן מעל גלי האתר, בתקשורת.

משה אבוטבול: ללא שום קשר, אני מצר, אם נעשו מעשים כאלה, המטרה תחקור את זה, אם היה ניסיון כזה של זיוף או הצבעה כפולה.

משה אבוטבול: זה אסור על פי ההלכה, זה אסור על פי חוק ואמרתי את זה כמה פעמים.

משה אבוטבול: צר לי שיש גורמים פוליטיים, שמסרבים לקבל את הכרעת הבוחר, מתעלמים מכללי הדמוקרטיה.

משה אבוטבול: אני מבקש מכל הגורמים לכבד את החלטת הבוחר, לנבחרים ושליחי ציבור יש את היום לאחר הבחירות, שחייבים לשלב ידיים, לפעול בשיתוף פעולה, לקידום ושיפור איכות החיים שלנו בבית שמש.

משה אבוטבול: קראתי בנאום הניצחון שלי לכולם להצטרף לקואליציה, לבוא לסייע לפיתוחה של העיר.

<קריאה: - -

מירי רגב: בהערה שניה אני מוציאה החוצה.

משה אבוטבול: אסור לנו לעסוק בפוליטיקה קטנה, בהכפשות, אני קורא לכל תושבי בית שמש להצטרף אלינו, כדי שנוכל ביחד, ביתר שאת, לקדם את העיר שלנו.

משה אבוטבול: אני דווקא יכול ביום כזה חגיגי לבשר ולהודות לשר הפנים על שיחה נרגשת שהייתה לי עם שר הפנים, שבישר לי על הרחבת העיר למסחר ותעשייה לטובת העיר ואני מודה לו על זה.

משה אבוטבול: החתימה שלו מוכיחה שהוא באמת אוהב את העיר בית שמש וכלל התושבים.

משה אבוטבול: אני לא רוצה להיכנס לטענות, אני רוצה לומר, שיש לי אימון מלא ביושבת ראש הוועדה, לכל טענה שנאמרה יש תשובה ברורה, אני יכול להשאיר את זה כאן לעיון.

משה אבוטבול: לא אכנס בהרחבה.

מירי רגב: אנחנו נפרסם את זה באתר של ועדת הפנים בכנסת כדי שכל הגורמים יוכלו להתייחס לזה.

מירי רגב: אם יש לכם ניירות עמדה אחרים, אתם מוזמנים להעביר למנהלת הוועדה.

משה אבוטבול: זה חלק אינטגרלי מהדברים.

משה אבוטבול: אני רוצה לומר שמבחינתי לא אוכל להרחיב הרבה בנושא, כי זה נמצא במערכת המשפט.

משה אבוטבול: יש לי אימון מלא במשטרה וגם אם צריך לערוך בחינה חוקית בקלפי זו או אחרת בחירות חוזרות, אנחנו נכבד את זה.

משה אבוטבול: נניח, לצורך ההמשלה בלבד, יתקיימו בחירות לכנסת ישראל ונניח שבעיר היפה ראש העין יתגלו כשלים מסוימים, אם גם שם יתגלו חלילה כשלים, לא יעשו בחירות בכל הארץ אלא רק בראש העין.

משה אבוטבול: לסיום דברי אני רוצה לומר, לא אכנס לנקודה של הצגת התמונות, שהציג אלי, אם נתחיל להיכנס לפרטי פרטים מה נעשה בבחירות, נדרש להיכנס לאותה הטעיה, שאסורה על פי חוק, שאלי, שקיבל ברכה לפני כמה שנים מהרב עובדיה והפיץ את זה.

משה גפני: אני רוצה לשמוע על זה.

משה אבוטבול: אני אסביר לך הרב גפני.

מירי רגב: אנחנו אנשים מסורתיים, מותר לנו לקבל ברכה מהרב, לא צריך להתנצל על זה.

מירי רגב: גם אני קבלתי ברכה.

אלי כהן: הרב מברך אותי, למען עליית תימן ולמען עליית היהודים.

אלי כהן: אני בהחלט אפיץ את זה ומודה לרב על הברכה.

משה אבוטבול: מכאן ועד להציג את זה כמיצג שווא, בעיר אחרת פסלו את זה וועדת הבחירות גם קנסה את מי שניסה להשתמש בזה.

משה אבוטבול: מכאן עד לעשות בזה שימוש פוליטי לא מקובל, זה דבר שאסור.

משה אבוטבול: אני אמשיך כאשר להקת המעודדים יאפשרו לי.

משה גפני: זה לא מקובל לצחוק כך.

משה גפני: בואו נצא לכיכר העיר ונתחיל לצחוק אחד על השני.

משה גפני: האם אתם רוצים לנהל ככה ישיבה?

משה גפני: ראש העיר מדבר, תנו לו לדבר.

<קריאה: הוא לא ראש העיר.

מירי רגב: אני מבקשת להוציא אותה החוצה.

ישראל אייכלר: להגיד בתוך ועדת הפנים "הוא לא ראש העיר", כשהוא נבחר בדמוקרטיה.

<קריאה: אתה לא ראש העיר, אתה נוכל.

ישראל אייכלר: אתם הופכים את זה לכיכר תחריר ותדעו לכם שבכיכר תחריר אף אחד לא יצא טוב.

משה גפני: אני במקומך הייתי מגיש תלונה על העלבת עובד ציבור.

משה אבוטבול: כמו שאמרתי, לכל דבר ודבר שהעלו או שיעלו, אנחנו נעשה זאת בצורה מכובדת, בכלים המתאימים.

משה אבוטבול: אם זה יגיע לבית משפט, אנחנו יודעים להתמודד, גם לנו יש עורכי דין.

משה אבוטבול: לסיום דברי אומר, עצם העבודה זה בגלל שאין להם שום קייס בנושא.

משה אבוטבול: כשתעברי על הדף שצרפתי, תראי שמדובר בדברים נבובים.

משה אבוטבול: בית שמש נפגעת קשות, הניסיון ליצור חוסר לגיטימציה לראש עיר שנבחר יעבור בצורה קשה, גם במשרדי הממשלה, כשננסה לתקצב את העיר.

משה אבוטבול: חבל לי שכך קורה, אני מציע לכולם הס קטגור חזור לשורה.

מירי רגב: תודה רבה לך.

מירי רגב: חבר הכנסת הרב מוזס בבקשה.

מנחם אליעזר מוזס: אני רוצה להרגיע את האווירה ולומר לכם שהייתי בחתונה של בתו של ראש העיר.

מנחם אליעזר מוזס: הגעתי לפני החופה ושאלתי, האם באמת זו החתונה של משה אבוטבול, כי הציבור הלא חרדי היה הרבה יותר גדול מהציבור החרדי.

מנחם אליעזר מוזס: יעידו על זה כמה חברים שנמצאים כאן.

מנחם אליעזר מוזס: אני רוצה לומר לכם, הייתי סגן שר החינוך עד הבחירות האלה.

מנחם אליעזר מוזס: ראש העיר הזה, כמה הוא ביקש ממני לראות שהכול יהיה מאוזן.

מנחם אליעזר מוזס: היה הסיפור של בית הספר לשפות ותרבויות, לעומת בית ספר אצלנו שלמדו עם 500 תלמידים ושם היו רק 140 תלמידים ורובם אפילו לא מהאזור.

מנחם אליעזר מוזס: איך הוא התחנן בפני, שזה יישאר, כי הוא צריך לשמור על האיזון בעיר הזו.

מנחם אליעזר מוזס: אתם יודעים כמה מוסדות ריקים נמצאים בבית שמש הוותיקה והוא כל הזמן היה אומר, הרב מוזס, צריך לשמור על האיזון, בית שמש צריכה להיות עיר מאוזנת.

מנחם אליעזר מוזס: באמת הוא כך נהג וככה הוא נוהג ובגלל זה גם שר הפנים, שהיה אז שר החינוך, ראה את ההתנהלות הזו ומכיר אותה.

מנחם אליעזר מוזס: אני רוצה להגיד לכם חברים, צריך לדעת להפסיד בכבוד.

מנחם אליעזר מוזס: בנצרת היה הפרש של 22 קולות והם פנו לבית משפט ובאו עם תלונות על זיופים.

מנחם אליעזר מוזס: בית המשפט אמר שהיו בחירות דמוקרטיות ועל 22 קולות לא עושים בחירות חוזרות.

מנחם אליעזר מוזס: אותו דבר בעפולה, הבדל של 200 קולות ולא כמעט 1000 קולות, ראו שיש זיופים, אבל זה לא משה אבוטבול - - -

מירי רגב: ועדת הבחירות תכין לי נתונים, אני אתן לגורמים המקצועיים להגיד כמה ההפרש ועל כמה קולות מזויפים מדובר.

מנחם אליעזר מוזס: צריכים לראות איך התנהגו בנצרת, איך מתנהגים בעפולה ובכל עיר אחרת, כשנבחר בה ראש עיר לא חרדי.

מנחם אליעזר מוזס: לצערי הרב אני חייב לומר את זה, כי אם אתם מדברים אם היו שלטים או לא היו שלטים, לפני שבועיים, בהפגנה ביום שלישי, ראיתי שלטים שכתוב עליהם "תם שלטון האייתולות", "לא ניתן להחזיר את בית שמש לאיראן".

מנחם אליעזר מוזס: זה מצולם, זה לא סתם סיפורים.

מנחם אליעזר מוזס: אין לנו, אלא את דברי שר הפנים, שאומר, אם היו מקרים של זיוף קולות בבית שמש, זה היה מזערי ולא השפיע על התוצאה הסופית.

מנחם אליעזר מוזס: הוא גילה שנערכה ישיבה משותפת עם היועץ המשפטי לממשלה, דנו בעניין הזה וזה רוח הדברים שהיו.

מנחם אליעזר מוזס: על פי מה שאני יודע היום, בהתחשב בפגיעה מסוימת שהייתה במערכת הבחירות, לא הייתה בפגיעה משהו שמתקרב לפער בין שני המועמדים לראש הרשות.

<קריאה: לגבי החילונים שהיו בחתונה, אלה קבלנים שתופרים להם מכרזים.

<קריאה: הוא ידע את זה.

מירי רגב: צרויה מידד בבקשה ואחריה חבר הכנסת אייכלר.

<צרויה מידד-לוזון: על פניו, החשדות שנחקרים, לפי מה שידוע, הם חשדות מאד חמורים.

<צרויה מידד-לוזון: העניין שהגשת ערעור בחירות הוא דבר לא פשוט, כיוון שהחוק מטיל נטל מאד כבד על מי שמגיש את הערעור, שצריך הרבה משאבים ונגישות למידע כדי להרים נטל, שהליקוי המדובר יכול היה להשפיע על תוצאות הבחירות.

<צרויה מידד-לוזון: אנחנו, כתנועה לאיכות השלטון, מכירים את הקושי בלהרים את הנטל הזה.

<צרויה מידד-לוזון: לכן הייתי קוראת ליועץ המשפטי לממשלה, שתהיה לו גם סמכות לערער על הבחירות, שגם לו תהיה סמכות לערער על הבחירות.

<צרויה מידד-לוזון: ערעור בחירות יכול להיות מוגש או על ידי בוחר, תושב שבחר, או על ידי היועץ המשפטי לממשלה.

<צרויה מידד-לוזון: היועץ המשפטי לממשלה, במקרה כזה שיש חקירת משטרה ושיש יותר מראשית ראיות לחשדות לזיוף, זה מקרה נכון שהיועץ המשפטי לממשלה הוא זה שייקח על עצמו את הנושא, עם הנגישות שלו למידע ושהוא בעצמו יבחן את החשדות והאם נכון להגיש את ערעור הבחירות.

מירי רגב: הבנתי, היועץ המשפטי לממשלה יכול גם הוא להגיש ערעור על הבחירות.

מירי רגב: תודה על ההערה, זה היה חשוב לשמוע כי חשבתי שרק בית משפט יכול לעשות את זה.

משה גפני: יועץ משפטי לא יכול, אבל כשהוא מגיש הוא צריך נתונים.

משה גפני: זה לא מה שהתנועה לאיכות השלטון אומרת.

<צרויה מידד-לוזון: סליחה, אני אמרתי - - -

משה גפני: היושבת ראש לא כל כך הבינה אותך.

<קריאה: גפני אתה בלחץ.

משה גפני: ממש לא.

משה גפני: ברגע שראיתי שאבוטובול קיבל אלפי קולות מהעיר הוותיקה אני כבר לא בלחץ.

מירי רגב: אתה מפריע.

אלי כהן: לא מאלפים, מקבלנים שתופרים להם מכרזים.

מנחם אליעזר מוזס: זו אמירה שפלה.

מנחם אליעזר מוזס: מה הדיבורים האלה.

ישראל אייכלר: הוא לא פוחד כי הוא יודע שבתי המשפט בצד שלהם.

משה מזרחי: אתם אשמים, כי אתם גוררים את הדיון לתגובות האלה.

משה מזרחי: תהיו ענייניים.

משה מזרחי: אתם מקלקלים את מהות הדיון.

מירי רגב: תודה רבה לך חבר הכנסת מזרחי.

מירי רגב: חבר הכנסת אייכלר בבקשה.

ישראל אייכלר: תודה לחבר הכנסת מזרחי וליושבת ראש שמאפשרים לי לדבר.

ישראל אייכלר: אני מבקש שיהיה שקט כשאני מדבר, פשוט מאד כי אנחנו במיעוט וצריך לתת למיעוט את זכות הדיבור.

ישראל אייכלר: למען הגילוי הנאות, התנועה לאיכות השלטון דורשת מהיועץ המשפטי להתפטר בגלל פסיקת ליברמן.

ישראל אייכלר: אם אני לא טועה, קראתי בעיתון שהתנועה לאיכות השלטון דורשת מהיועץ המשפטי להתפטר בגלל פסיקת ליברמן.

ישראל אייכלר: כנראה שהתנועה לאיכות השלטון היא לא גורם אובייקטיבי, בוודאי לא כשזה נוגע לחרדים.

ישראל אייכלר: צריך להעמיד את הדברים למען הגילוי הנאות.

ישראל אייכלר: לגבי בית שמש.

ישראל אייכלר: אני אוהב את בית שמש.

ישראל אייכלר: יש לנו ילדים בבית שמש.

ישראל אייכלר: אני אוהב את תושבי בית שמש, אלה שראיתי בחתונה של הרב אבוטבול והם לא קבלנים, אלא המוני עמך בית ישראל והרבה הצביעו בשבילו.

ישראל אייכלר: בית שמש היא עיר, כמה שאני זוכר, התרוממה ונהנית מפרוספריטי ומשפע מאז שהגיעו החרדים.

ישראל אייכלר: היא הפכה לעיר יוקרתית.

ישראל אייכלר: אני זוכר את השביתות במנועי בית שמש, אולי אתם צעירים מידי.

ישראל אייכלר: אני זוכר את בית שמש, כשהייתה עיירה שהייתה תלויה בתקציבי ממשלה והיו הפגנות והיו מפוטרים והיו מובטלים.

ישראל אייכלר: אל תספרו לי מה היה בבית שמש כי אני מבוגר מחלק מכם.

ישראל אייכלר: לכן בית שמש נהנית ותושבי בית שמש אוהבים את הציבור החרדי.

ישראל אייכלר: זו פשוט עלילה.

ישראל אייכלר: יש קבוצה של חברי מרכז הליכוד, שאני מבין אותם, הם לא יכולים להשלים עם ההפסד ולכן הם עושים את הבלגן הזה.

ישראל אייכלר: אילו הייתם באים בידיים נקיות, רק אחרי הבחירות ואומרים שהיו זיופים, הייתי מקבל.

ישראל אייכלר: הרי אותן הפגנות היו לפני הבחירות, אותן הפגנות היו לפני שנה ושנתיים.

ישראל אייכלר: הרי העלילות נגד החרדים בבית שמש נמשכים כבר כמה שנים.

ישראל אייכלר: הייתה אישה שהייתה מועמדת לראשות העיר, לא אלי כהן, שאמרה, שברגע שהיא תיבחר היא תפסיק את הבנייה לחרדים בבית שמש.

<קריאה: זה לא נכון.

ישראל אייכלר: כך היא אמרה בתקשורת.

ישראל אייכלר: אני אומר שבמה שאתם עושים אתם מזיקים לעיר שלכם.

ישראל אייכלר: אני רוצה שיהיו בבית שמש לא רק חרדים.

ישראל אייכלר: אני לא רוצה שבית שמש תהיה רק עיר חרדית.

ישראל אייכלר: אני רוצה שיהיו שם עולים חדשים מצרפת ואנשים ותיקים נחמדים מבית שמש, שהם חברים שלנו, עובדים אתנו, אנחנו קונים אצלם והם קונים אצלנו.

מירי רגב: נא לסיים.

מירי רגב: אני צריכה לשמוע גם את תשובת הגורמים המקצועיים.

ישראל אייכלר: אתם גורמים לכך, שאנשים, שאינם חרדים, לא ירצו לקנות דירות בבית שמש.

ישראל אייכלר: אתם מרחיקים את התושבים הלא חרדים מבית שמש.

ישראל אייכלר: אחר כך אתם באים בטענות שאין מספיק תושבים לא חרדים בבית שמש.

ישראל אייכלר: תנו לבית שמש כבוד, תכירו בתוצאות הבחירות ואז גם ציונים דתיים וגם אנשים חילוניים יבואו לגור בבית שמש והיא תוכל לחיות בשלום.

ישראל אייכלר: האלטרנטיבה היא שבית שמש תהיה דוגמה למה שקורה במזרח התיכון.

ישראל אייכלר: רק מלחמות, רק שפיכות דמים.

ישראל אייכלר: אני אומר לכם, אנחנו עומדים על פני תהום, או שתצליחו לעשות שלום בבית שמש - - -

אלי כהן: זו הסתה.

ישראל אייכלר: אתה יכול להיות סגן.

אלי כהן: התשובה היהודית ללפיד בנט ואלי כהן.

אלי כהן: אתם התשובה היהודית לי?

אלי כהן: אתם התשובה היהודית לי?

אלי כהן: אני, שהצלתי נפשות?

אלי כהן: אתם התשובה היהודית?

אלי כהן: זו הסתה.

אלי כהן: (מחיאות כפים)

<קריאה: לי צעקו דוס מסריח, תתביישו לכם.

ישראל אייכלר: זו קבוצה קטנה פוליטית, אתם לא תבזו את בית שמש.

ישראל אייכלר: תושבי בית שמש הם אנשים טובים.

ישראל אייכלר: אלי כהן הוא גם אדם שיש לו חברים חרדים טובים, שאומרים עליו דברים טובים.

<קריאה: אתם קראתם לי נאצי, תתביישו לכם.

מירי רגב: אני מבקשת להוציא אותו החוצה.

ישראל אייכלר: גם אני אומר שאין שנאה, אבל מי שבא לפה זה אנשי מרכז הליכוד שרוצים לעשות פריימריס לוועדת הפנים.

<קריאה: לי שברו את השמשות באוטו וקראו לנו נאצים.

מירי רגב: לאמירות של "נאצי" אין להם מקום בשום צד.

<קריאה: למה אתה שותק כשהוא מתכנן 25,000 יחידות דיור רק לחרדים.

מירי רגב: לא קבלת רשות דיבור.

מירי רגב: שלום אדרי ולאחר מכן חברת הכנסת רינה פרנקל.

מירי רגב: אם תפריעו לי אני אוציא את כולם ונישאר לבד עם המשטרה, משרד הפנים ומשרד המשפטים.

מירי רגב: ראו זאת כאזהרה אחרונה.

ישראל אייכלר: לא ראיתי ועדה שיש בה מחיאות כפים כל הזמן.

ישראל אייכלר: איך את מרשה מחיאות כפיים?

<שלום אדרי: לפני שנתיים אכן היו הפגנות, הרב אייכלר לא מציין את זה, מה שעשו לילדה בת 6 כל הארץ וכל העולם יודע.

ישראל אייכלר: עד היום לא יודעים מי עשה את זה.

<שלום אדרי: אני לא הפרעתי לך.

<שלום אדרי: אם אתה רוצה לקבוע לי איפה לשבת באוטובוס, באיזה מדרכה ללכת, מה לאכול ומה לשתות, אתה מצפה שלא יהיו הפגנות?

<שלום אדרי: אתה מצפה שלא יהיו הפגנות.

<שלום אדרי: אני מסכים שצריך להרגיע, לגבי בית הספר לשפות ותרבויות, נדהמתי ממה ששמעתי פה.

<שלום אדרי: הרי משה אבוטבול היה הראשון שדרש לפנות את בית הספר לשפות ותרבויות.

משה גפני: ממש לא.

<שלום אדרי: ממש כן.

<שלום אדרי: אני אומר באחריות מלאה שאני אישית, כחבר מרכז ליכוד גאה - -

ישראל אייכלר: אבל הוועדה לא יכולה להיות מרכז ליכוד.

ישראל אייכלר: זו הבעיה.

<שלום אדרי: - - פניתי אישית לשר החינוך גדעון סער לגבי בית ספר אורות ובית ספר לשפות.

<שלום אדרי: לענייננו, ישב פה ראש העיר, שטוען שאכן היו זיופים ביום הבחירות אבל זה מינורי.

<שלום אדרי: אנחנו טוענים שהיו זיופים.

<שלום אדרי: הבקשה שלנו, הזיוף לא היה מינורי ואנחנו מבקשים לבדוק את זה.

<שלום אדרי: תודה.

מירי רגב: רשימת הדוברים היא חברי הכנסת רינה פרנקל, יעקב מרגי, משה מזרחי, שולי מועלם, ציפי חוטובלי, פייגלין, נסים זאב, אורי מקלב ואברהם מיכאלי.

מירי רגב: חברת הכנסת רינה פרנקל בבקשה.

רינה פרנקל: אנחנו, החברה הישראלית, חייבים לדאוג לדמוקרטיה בבחירות המוניציפאליות.

רינה פרנקל: זה משהו בסיסי שחייב להיות בחברה הישראלית.

רינה פרנקל: לאחרונה הוגשו 12,000 תלונות למשטרה ובית שמש היא רק דוגמה, ודוגמה לא יחידה.

רינה פרנקל: צריך להפעיל סנקציות פליליות נגד כל אלה שמזייפים קולות, שמזייפים את תוצאות הבחירות והעונש צריך להיות חמור, כי זה פוגע בדמוקרטיה.

רינה פרנקל: דבר שני, בית שמש היא דוגמה לאי צדק, שבאמת קרה.

רינה פרנקל: אם המשטרה עלתה כבר על זיופים ועל הכמויות משהו לא בסדר.

רינה פרנקל: אני רוצה לשמוע האם יתקיימו בחירות חוזרות בבית שמש.

<מוטי כהן: אחינו החרדים רואים את הקונפליקט ורואים את זה גם בטלוויזיה, בין חרדים לחילוניים בית שמש, אבל זה לא בין חרדים לחילוניים אלא בין משה אבוטבול וחברי המועצה.

<מוטי כהן: בגללם, הם לקחו את בית שמש כפתרון לסוגיה של החרדים במדינת ישראל והחליטו לקחת ציבור שלם, קרוב ל-60,000 תושבים, שבנו את העיר הזו ולא לבנות דירה אחת לחילונים.

<מוטי כהן: לכן אפשר להגיד כסיסמה שרוצים לחיות אתנו ומצד שני מתכננים את כל 30,000 יחידות הדיור שתהיינה מותאמות רק לחרדים ודואגים שהדיור למשתכן יישב בתוך המשרדים בישיבות עצמם, זה נוגד את התזה, כשבסיסמה אתה אומר משהו ובפועל עושים משהו אחר.

ישראל אייכלר: אתה יודע שזה לא נכון.

ישראל אייכלר: משרד השיכון לא מכיר - - -

<מוטי כהן: יש לי הוכחה.

<מוטי כהן: אתה מעולם לא באת לשמוע אותנו, לא אתה ולא שום חבר כנסת חרדי באתם כדי לשמוע את המצוקות של תושבי בית שמש.

<מוטי כהן: ההפגנות בית שמש הם על שלטון החוק.

<מוטי כהן: שאלת אם אני לא פוחד שתתבע אותי, אני לא פוחד שיתבעו אותי, כי בבית שמש תופרים מכרזים.

<מוטי כהן: אז יהיו הפגנות גם על העניין הזה.

יעקב מרגי: אז לך למשטרה.

<מוטי כהן: אני לא שוטר.

<מוטי כהן: נבחרתי להיות חבר מועצה לא שוטר ולא חוקר.

<מוטי כהן: מי שצריך לעשות את זה זו המשטרה.

<מוטי כהן: אחת הבעיות הקשות ביותר, שרק ביום הבחירות נמצאו 200 תעודות זהות.

<מוטי כהן: צריך להבין שזה רק ביום הבחירות.

<מוטי כהן: יש תעשייה שלימה שהתנהלה קרוב לחצי שנה.

<מוטי כהן: גם מבחינה מתמטית, התושבים הציונים גוברים בכמות שלהם על התושבים החרדים, לכן הסיכוי היה קטן.

<מוטי כהן: אבל ראיתי כל מיני "מעכרים" שהיו מאד מרוצים, כנראה הם הבינו, שזה הפרויקט שהם עמלו עליו קרוב לחצי שנה.

<מוטי כהן: אז זה שנתפסו רק 200 באותו יום, תארו לכם כמה לא נתפסו.

<מוטי כהן: גם נתונים מהבחירות של ינואר 2008.

<מוטי כהן: 8,500 קולות לגוש החרדי אשכנזי, פתאום הוא קפץ ל-12,500.

<מוטי כהן: מאיפה?

<מוטי כהן: למה וכמה?

<מוטי כהן: זו לא זעקת יחיד, בכל הקלפיות בבית שמש הוותיקה בגוש הציוני היו עיכובים, היו אי סדרים, היו אנשים שרצו לבחור ולא הצביעו, מבוגרים, נכים שלא הייתה להם סבלנות לחכות, כי מהצד השני עשו את הכול כדי שלא תהיה דמוקרטיה.

<מוטי כהן: אנחנו מבקשים, כל תושבי בית שמש מבקשים, בעיר של 100,000 תושבים שיקיימו את החוק.

<מוטי כהן: אנחנו לא אומרים שמשה אבוטובול הוא לא ראש העיר, אנחנו אומרים, נעשה בחירות ואם יהיה סדר ויהיה שלטון החוק ואחרי הבחירות האלה נדע שאבוטובול ניצח, לא תהיה לנו בעיה עם התוצאה.

יעקב מרגי: לטובת החברים אספר, בקדנציה הקודמת הייתי מנכ"ל תנועת ש"ס.

יעקב מרגי: פנו אלי ראשי סיעות העבודה, ליכוד, גם מוטי היה ביניהם וחלק לא נמצאים פה.

יעקב מרגי: אמרתי להם, לא נראה לי.

יעקב מרגי: לקח חודש וחצי של לך ושוב ואמרתי להם ואמרתי גם לאבוטובול, בסוף תהיה מוקצה מחמת מיאוס.

יעקב מרגי: כאיש פוליטי אני אומר שאין איך למנוע את האמירה הזו ושאף אחד לא יתייפייף וינסה להסוות את זה.

יעקב מרגי: ברגע שיש ראש עיר עם אוריינטציה חרדית, התעמולה הופכת להיות חרדים וחילוניים.

יעקב מרגי: צורם לי שכשבן אדם מדבר יש גלי צחוק.

יעקב מרגי: מה היהירות הזו?

יעקב מרגי: מה החוצפה הזו?

יעקב מרגי: מה עזות הפנים.

יעקב מרגי: אנשים מדברים על מהות ופורצים פה גלי צחוק.

יעקב מרגי: זה יום מביש לוועדת הפנים של הכנסת.

יעקב מרגי: קחי את זה כחומר מחשבה להבא כדי לדעת את מי מזמינים.

<קריאה: - - -

נסים זאב: אולי תשתקי.

נסים זאב: קצת דרך ארץ.

יעקב מרגי: אני אומר, שהמשטרה תעשה את עבודתה ושהאשמים והזייפנים יועמדו לדין.

יעקב מרגי: מה שמתבקש, לאור האופנה של מה ששומעים בשלטון המקומי, רבותי, תלו קורה מבין עיניכם.

יעקב מרגי: צריך לתקן את החקיקה.

יעקב מרגי: תרימי את הכפפה.

יעקב מרגי: לתקן את החקיקה, לתת עונשים מרתיעים כי זו פגיעה בדמוקרטיה.

יעקב מרגי: יש השתלטות של גורמים עוינים על הבחירות הדמוקרטית, על הניהול המוניציפלי וזו המחלה.

יעקב מרגי: לגבי בית שמש, אנחנו לא פוחדים מכלום.

יעקב מרגי: אבוטבול לא נולד ראש עיר.

יעקב מרגי: אתם בקשתם אותו.

יעקב מרגי: אמרתם, אם כבר העיר הופכת להיות חרדית, אנחנו מעדיפים את אבוטבול, כי הוא הגון, הוא מתון, מתנסח יפה ומוכיח את עצמו.

מירי רגב: הוא כבר נבחר.

יעקב מרגי: המשטרה צריכה לעשות את עבודתה, כמה שיותר מהר ככל שניתן, בצורה הכי מקצועית ותעמידו את האנשים לדין.

יעקב מרגי: כמו שאבוטבול מבקש מכם להעמיד את האנשים לדין.

יעקב מרגי: אני קורא לוועדת הפנים, מה שמתבקש מהדיון הזה, לקחת את חוקי הבחירות הכלליים והמוניציפאליים ולתקן את החקיקה.

יעקב מרגי: לתת עונשים חמורים ולתקן איפה שיש באגים.

מירי רגב: תודה.

מירי רגב: חבר הכנסת משה מזרחי בבקשה.

משה מזרחי: אני רוצה להתמקד בנושא, שבגללו באתם הנה.

משה מזרחי: תשתדלו להיות בגזרה הזו, זו ועדת הפנים של הכנסת ולא בית משפט וצריך להיות ממוקד בסוגיה, שאלי, הצגת אותה יפה, גם את בפתיח שלך, הדמוקרטיה שלנו.

משה מזרחי: היא יכולה לדמם פה.

משה מזרחי: אין דבר יותר גרוע ומסוכן לדמוקרטיה שלנו, משלטון שנקנה שלא כדין.

משה מזרחי: אני רוצה לשמוע מישהו מהיושבים פה שאומר, שעל המנטרה הזו אפשר להתווכח.

משה מזרחי: אין דבר יותר מסוכן מזה, ששלטון נרכש שלא כדין ולא חשוב מה הסיבות.

משה מזרחי: גם אני הלכתי להפגנה.

משה מזרחי: הלכתי לא בגלל אבוטבול ולא בגלל החרדים ולא הדתיים.

משה מזרחי: זו סוגיה של חוסר איזון, שצריך לריב אתו ולהפגין מולו במקום אחר.

משה מזרחי: אסור להגיע למה שהיה לפני שנתיים, אבל זה לא קשור לדיון היום.

משה מזרחי: באתי לכאן משום ששירתי במשטרת ישראל, ליוויתי מערכות בחירות, ראיתי פה ושם ותמיד יש את הזיופים האלה, גם במפלגת העבודה ותודה שבחרת לציין דווקא את מפלגת העבודה.

משה מזרחי: אני רוצה לומר, שההיקפים פה ומה שהתגלה לעין.

משה מזרחי: כמות החומר שנאסף , גם על ידי המשטרה, היא מעבר לכל פרופורציה.

משה מזרחי: יש פה חשד למשהו שיטתי, שאני לא מכיר אותו.

משה מזרחי: תמיד חקרנו משהו ממוקד, זיוף פה, זיוף שם, פה תעודת זהות, מת שבא להצביע.

משה מזרחי: לא מסות כאלה וכמות כזו של תצהירים מתוך הקלפיות עצמן, שאי אפשר להמשיך לשרת, גם מיש יושב כראש עיר, צריך להיות לו אינטרס עצום שהדברים יובהרו.

משה מזרחי: הקריאה שלי היא, משטרה לא יכולה לפתור את הבעיה.

משה מזרחי: היא תחקור נקודתית מה שיש לה מתחת ליד.

משה מזרחי: משרד הפנים, יחד עם המשטרה, צריכים לעשות מהלך מקיף, כדי שכולנו נקום מחר בבוקר רגועים.

משה מזרחי: יש כמות מצביעים, אפשר לעשות השוואה עם אלה שנמצאים בחו"ל, מי חי ומי מת.

משה מזרחי: פה זה נפל על כמות של מאות קולות.

משה מזרחי: אני ממש מבקש שהוועדה תתבע לעשות את ההשוואה בין הבוחרים בפועל לבין מתים ואלה שבחו"ל.

משה מזרחי: תודה.

ציפי חוטובלי: גברתי יושבת הראש.

ציפי חוטובלי: זה מאד נדיר שסגני שרים מטריחים את עצמם לדיונים בכנסת כי אנחנו לא חברים בוועדות.

ציפי חוטובלי: אני רוצה להגיד, כנציגת ממשלה, הגעתי לדיון הזה ביום בו התפרסם התחקיר המזעזע של קלמן ליבסקינד, שתאר תופעות שאי אפשר להגדיר אותם אחרת מאשר הונאה וזיוף שיטתיים.

ציפי חוטובלי: ביום שבו התפרסם התחקיר הזה, פניתי במידי לשר הפנים ואמרתי לו שצריכה לצאת רק בשורה אחת מהמערכת הקלוקלת שהתנהלה בבית שמש – בחירות חוזרות.

ישראל אייכלר: איפה מחיאות הכפיים לסגנית השרה?

מירי רגב: די.

מירי רגב: אני אוציא אתכם.

<קריאה: זו דוגמה של חבר כנסת שמדבר ככה?

<קריאה: נו, באמת.

ישראל אייכלר: היא עלתה ראשונה לאוטובוס בבית שמש לפני שנתיים.

<קריאה: זה פשוט נורא, איך לא שמים אותך במקום.

<קריאה: חבר כנסת, זקן חברי הכנסת.

ישראל אייכלר: מי את?

<קריאה: קודם כל אזרחית מדינת ישראל.

ישראל אייכלר: אין לך זכות לפגוע בי כי לי יש 200,000 בוחרים ואת נלחמת נגדם.

<קריאה: אתה פוגע בכל הנוכחים כאן.

<קריאה: אני מתביישת.

ישראל אייכלר: את לא תילחמי נגד הבוחרים שלי.

<קריאה: אני עיתונאית אם לא אכפת לך.

<קריאה: אתה מבזה את מה שאתה עושה.

<קריאה: תתבייש לך חבר הכנסת.

ישראל אייכלר: אני דורש שיוציאו את הגברת הזו.

<קריאה: אתה יכול לדרוש - - -

ישראל אייכלר: אני רוצה להוציא את החצופה הזו.

<קריאה: חצוף אתה.

מירי רגב: בבקשה להוציא אותה החוצה.

<קריאה: חבר כנסת בגילך.

<קריאה: תתבייש לך.

ישראל אייכלר: לא יהיה פה דיון.

ישראל אייכלר: היא לא יכולה לשבת פה, היא קראה לי חצוף.

<קריאה: תתבייש לך ואני בכלל לא תושבת בית שמש.

מירי רגב: נא להוציא אותה בבקשה.

<קריאה: איך את מרשה לו, חברת הכנסת מירי רגב, בעיות משמעת של חבר כנסת בן 70.

<קריאה: תתבייש לך.

מירי רגב: להוציא אותה החוצה בבקשה.

מירי רגב: אני מבקשה שיהיה פה שקט.

מירי רגב: משפט סיכום בבקשה.

ציפי חוטובלי: החוק מאפשר קיום בחירות חוזרות באחד משני המקרים: או שמוכיחים שמספר הקולות שזויפו זהה לפער בין שני המועמדים, או שהוכחה שיטתיות.

ציפי חוטובלי: מאחר ויש כאן רשת, שנתפסה כבר ביום הבחירות עצמו, אותן דירות חרדיות בהן נתפסו כל אותם תעודות זהות במסות.

ציפי חוטובלי: מדובר ב-200 תעודות זהות שנתפסו.

ציפי חוטובלי: יש תיאורים מביכים של יושבי ראש הקלפיות, על אנשים שלא ידעו לציין, לא בני כמה הם, לא את שמות ילדיהם.

ציפי חוטובלי: כל התיאורים המביכים האלה מעידים על שיטתיות.

ציפי חוטובלי: אני אומרת שהחוק מאפשר, על פי עיקרון השיטתיות, קיום בחירות חוזרות.

ציפי חוטובלי: אין מנוס מקיום בחירות חוזרות.

משה גפני: זה היה בשם הממשלה?

מירי רגב: זה היה בשם עצמה.

מירי רגב: ניסים זאב בבקשה, אחריו חבר הכנסת מיכאלי, אחרון הדוברים.

נסים זאב: יש פסוק "והר סיני בוער באש".

נסים זאב: את התחלת עם הר הבית, היום עם הר טוב ואחר כך עם הר הזיתים.

נסים זאב: כל פעם הר אחר עולה באש.

נסים זאב: טוב שהנושא הזה בא לדיון, לא שאפשר לשנות משהו.

נסים זאב: בהיותי סגן ראש עיריית ירושלים 15 שנה, אני רוצה לומר, הדוגמה של העברת מבנים, טדי קולק היה דוגמה למופת, איך כאשר האוכלוסייה משתנה, עם כל הכאב - - -

<קריאה: מה זה רלוונטי?

נסים זאב: זה רלוונטי כי דברתם על מבנים שמסבים אותם מציבור חילוני לדתי.

<קריאה: זה לא הנושא.

נסים זאב: זה גם הנושא.

נסים זאב: הנושא הזה עלה.

נסים זאב: לגבי הזיופים, מדובר בסך הכול על 160, שזה לא משנה דבר וחצי דבר.

נסים זאב: כאשר המשטרה מתמקדת ב-30 מהם בסך הכול.

נסים זאב: גם אם נאמר שהמשטרה תגיע למסקנה להעמיד אותם לדין, זה לא ישנה את התוצאות בשטח.

נסים זאב: צריך לקבל את הדמוקרטיה בשם הדמוקרטיה.

נסים זאב: אנחנו מגנים את כל מי שזייף, מעבר לגינוי, שיועמד לדין.

נסים זאב: אבל זה לא מה שישנה את התוצאות, ולעשות מזה פסטיבל כאילו גנבו לכם את העיר.

נסים זאב: יש לכם זכות שיש לכם ראש עיר כזה נפלא, שמאזן ומגשר בין חילונים לדתיים ובין כל העדות.

נסים זאב: תשאירו את התוצאות הדמוקרטיות לציבור שבחר את ראש העיר הזה.

אברהם מיכאלי: גברתי היושבת ראש.

אברהם מיכאלי: הדיון הזה לא התחיל היום, הוא התחיל כבר לפני 4 שנים, כשראש העיר של בית שמש נבחר.

אברהם מיכאלי: מה לעשות, הוא אדם חרדי.

אברהם מיכאלי: כשבאתי לסיורים עם ועדות כנסת לבית שמש, בכל דיון ועדה, הייתה מקהלת מעודדים, שהפריעו לנו לנהל דיונים בבית שמש.

אברהם מיכאלי: היו בחירות, הם ציפו להחליף אותו ולא הצליחו.

אברהם מיכאלי: כל אחד שעבר על החוק, שייענש בצורה הכי חמורה.

אברהם מיכאלי: אבל אנשים צריכים להיות בוגרים כדי להבין, שבמערכת בחירות מחליפים אנשים ולא בהפגנות רחוב ולא בהחלטות בוועדת הפנים של הכנסת.

אברהם מיכאלי: אני חושב שיש פה מגמה שנמשכת שנים ואותה צריך לעקור.

יעקב ליצמן: אני רוצה לדעת מי העיתונאית הזו, אני רוצה להגיש תלונה.

מירי רגב: ראש מחלקת חקירות, אני מבקשת לשמוע ממך שני דברים, בכמה זיופים מדובר?

מירי רגב: האם אתם רואים בזה תופעה ובאיזה שלב נמצאת החקירה שלכם מול היועץ המשפטי לממשלה.

מירי רגב: כל מה שאתה יכול לפרט במסגרת הדיון הזה, בלי לפגוע בחקירה.

<תנ"צ אורי מכלוף: שמי אורי, ראש חטיבת החקירות.

<תנ"צ אורי מכלוף: אני חייב להתחיל במה שנאמר והיה פה.

<תנ"צ אורי מכלוף: אנחנו יודעים שמדובר במשהו רגיש.

<תנ"צ אורי מכלוף: מדובר בחקירה רגישה, בעלת רגישות גבוהה ממדרגה ראשונה מבחינתנו.

<תנ"צ אורי מכלוף: מדובר בחקירה שההיקפים שלה גדולים, אם מבחינת חומרים ואם מבחינת מעורבות.

<תנ"צ אורי מכלוף: אין לי שום כוונה לפגוע בחקירה, טובת הציבור, שלצורך העניין אלה תוצאות החקירה, מחייבת אותי לא לפרט, לא מספרים, לא כמות מעורבים .

<תנ"צ אורי מכלוף: החקירה הזו, כמוש את יודעת גברתי, מלווה על ידי היועץ המשפטי לממשלה.

<תנ"צ אורי מכלוף: נעשו אתו פגישות, אנחנו מלווים על ידי הפרקליטות.

<תנ"צ אורי מכלוף: ב-17 לחודש אמורה להתקיים ישיבה נוספת עם כל החומרים שנאספו ונחקרו.

מירי רגב: אין לנו כוונה שתפגע בחקירה.

מירי רגב: השאלה אם אתה מדבר על תופעה?

מירי רגב: האם אתם כמשטרה יכולים לדבר על תופעה, או על כמויות בודדות?

<תנ"צ אורי מכלוף: נאמרו פה מספרים ממש לא מדויקים.

<תנ"צ אורי מכלוף: ביום הבחירות, ברחבי הארץ, נרשמו 13 אירועים בהם נעברו לכאורה עבירות זיוף, זיוף פתקים והתחזות לאחר.

<תנ"צ אורי מכלוף: בית שמש לא כלולה ב-13, מדובר ביותר.

מירי רגב: כמה בבית שמש?

<אורי מכלוף: אמרתי שלא אציין מספרים.

<אורי מכלוף: זה יותר מ-13.

<אורי מכלוף: אני לא יודע להגיד כמה החקירה הזו תניב ראיות לגבי זיופים והטיית בחירות.

<אורי מכלוף: נכון להיום, בגלל רגישות החקירה, היא מטופלת ביחידה הארצית.

<אורי מכלוף: מושקעים שם מן הסתם לא מעט כוח אדם כדי לזרז את החקירה.

<אורי מכלוף: אבל חקירה של אחד גוררת אחר לכן אני לא יודע להגיד זמן מדויק של חקירה.

מירי רגב: אתה יכול להגיד כמה תלונות יש?

מירי רגב: זה לא סוד.

<תנ"צ אורי מכלוף: עשרות.

מירי רגב: משרד המשפטים, אתה יכול להוסיף משהו לגבי מה שאומר נציג משטרת ישראל.

מירי רגב: האם אתם רואים פה תופעה?

<עמי ברקוביץ: אין לי מה להוסיף למה שנאמר כאן.

מירי רגב: ועדת הבחירות המרכזית, כמה הפרשי קולות יש?

<יהודה זמרת: 956 הפרש קולות.

מירי רגב: האם אתה יכול להגיד לנו כמה תלונות הופנו אליכם?

<יהודה זמרת: התלונות מוגשות למשטרת ישראל, בידי משטרת ישראל סמכויות החקירה.

<יהודה זמרת: מדובר בחשדות לעבירות פליליות.

<יהודה זמרת: אין סמכויות חקירה בידי משרד הפנים, הוא לא הגוף שיש לו את הסמכות או את היכולת לבצע בדיקות מעין אלו.

<יהודה זמרת: גם מבחינת ערעור בחירות, ככל שיוחלט, הסמכות היא בידי כל אחד ואחד מהבוחרים שרשומים בפנקס הבוחרים של בית שמש וכן בידי היועץ המשפטי לממשלה, להגיש ערעור בחירות.

<יהודה זמרת: בסופו של יום, בית המשפט הוא היחיד שיכול לפסול בחירות.

מירי רגב: את זה הבנתי כבר.

מירי רגב: האם שר הפנים מתכוון להקים ועדה שתבחן את כל הסוגיה של הזיופים, גם לאור מה שמתפרסם עכשיו בנתיבות, על השפעה של גורמים פליליים לתוך השלטון המקומי.

מירי רגב: בכלל זה גם את סוגיית בית שמש.

מירי רגב: האם מתכוונת לקום ועדה כזו?

<יהודה זמרת: אני לא יודע אם ועדה, אבל אני רק אגיד שבבית שמש אנחנו מחכים לאמצעי חקירה בנקודה ספציפית של שימוש בתעודות זהות כפולות.

מירי רגב: תסביר לי בשפה פשוטה מה אמרת עכשיו.

<יהודה זמרת: בבית שמש יש מה שנקרא, תופעה מסוימת, או תלונה על שימוש בתעודות זהות על ידי בן אדם, שהוא לא אדם שבאמת מחזיק את תעודת הזהות.

<יהודה זמרת: זו תופעה שקיימת בבחירות.

<יהודה זמרת: אנחנו מקווים שתעודת הזהות החכמה - -

מירי רגב: אל תמכור לי עכשיו את תעודת הזהות החכמה.

<יהודה זמרת: - - תפתור את הבעיה.

מירי רגב: אני רואה שכשצוחקים בצד אחר זה בסדר לצחוק.

משה גפני: זה היה צחוק בריא.

מירי רגב: זה צחוק בריא.

מירי רגב: הבנתי.

מירי רגב: עד שייכנסו תעודות הזהות החכמות, בכמה תעודות זהות אתה יודע שמדובר, שזויפו ובעליהם לא מתו, או בחו"ל.

<יהודה זמרת: אני לא יודע.

<יהודה זמרת: יש חקירת משטרה.

<יהודה זמרת: אני לא יודע אם הטענה על מתים או אנשים שלא היו, זו לא טענה שעולה.

<יהודה זמרת: יש ערעורי בחירות, הנושא הזה בדרך כלל עולה אחד לאחד.

מירי רגב: תודה רבה לך, אני רוצה לסכם את הדיון.

מירי רגב: אני שמחה לשמוע משני הצדדים, שכולם מבינים שאם יש זיופים צריך לטפל בהם.

מירי רגב: בדמוקרטיה, אנחנו לא יכולים לאפשר לגורמי פשע להיכנס לתוך הבחירות המקומיות, לא לקבוצות לחץ כאלה ואחרות ואי אפשר לאפשר מצב של זיופים במערכת בחירות.

מירי רגב: דבר שני, הדיון היום הוא לא על החרדים, הדיון הוא על זכותם של תושבי בית שמש, לקבל את המועמד שהם בחרו, בצורה אמיתית ואחראית.

מירי רגב: אם זה מה שהרוב קבע, זה מה שיקבע.

מירי רגב: בגלל שישנו חשד, שהמשטרה בודקת אותו וגם היועץ המשפטי בודקת, הוועדה הזו צריכה לעסוק בזה.

מירי רגב: דבר שלישי, אני מבקשת ממשטרת ישראל וממשרד המשפטים לזרז את החקירה.

מירי רגב: הנושא הזה נמצא בליבת תושבי בית שמש, כל הזמן התקשורת מתעסקת עם זה ואנחנו צריכים להנמיך את הלהבות.

מירי רגב: אין כמו מתן פתרון מהיר כדי להנמיך את הלהבות.

מירי רגב: אני לא מדברת על נתיבות, זה סוג אחר וזה נמצא בהליך פלילי.

מירי רגב: המתין לסוגיית נתיבות ונראה אם אפשר להביא את זה לשולחן הוועדה.

<קריאה: וזה לא פלילי?

<קריאה: זה סופר פלילי.

מירי רגב: אני מתכוונת להיבט של ארגוני הפשע.

<קריאה: גם פה.

<קריאה: 286 תעודות זהות, זה ארגון.

מירי רגב: משרד המשפטים ומשטרת ישראל, אני מבינה שב-17 לחודש יש לכם דיון אצל היועץ המשפטי לממשלה.

מירי רגב: אני גם אעביר מסמך ליועץ המשפטי לממשלה, אני גם אדבר עם היועץ המשפטי לממשלה, כדי לקצר כמה שיותר את התהליכים ולבוא עם תשובה ברורה.

מירי רגב: האם הזיופים אכן היטו את הבחירות, דבר שמחייב בחירות נוספות, או האם אכן היו זיופים בכמות כזו, שלא מחייבת בחירות נוספות.

מירי רגב: את התשובה הזו אנחנו צריכים לשמוע גם מהיועץ המשפטי לממשלה.

משה גפני: הוא לא יכול לדעת.

מירי רגב: דבר נוסף, הגשתם תלונה לבית המשפט.

משה גפני: לא הגישו.

מירי רגב: אז תגישו תלונה.

מירי רגב: אתם צריכים להגיש.

אלי כהן: היא צודקת.

אלי כהן: הגשנו תלונה למשטרה.

מירי רגב: אבל לא תלונה לבית משפט, לא להטעות יושבת ראש.

מירי רגב: אתם מחכים לתשובת המשטרה לגבי כמות הזיופים.

מירי רגב: אני מציעה לכם, ללא קשר לחקירת המשטרה, לפנות בדרכים המקובלות לבית המשפט, כי הוא היחידי שיכול להורות על קיום בחירות חוזרות.

משה גפני: לבית המשפט הם צריכים להביא ראיות.

משה גפני: אין להם עדיין.

<מוטי כהן: לא שמעת את המשטרה אומרת "בהיקפים גדולים"?

משה גפני: אני לא יודע מה זה היקפים גדולים ואני לא יודע מה העלתה חקירת המשטרה.

מירי רגב: אני מבקשת ממשרד הפנים, משר הפנים, לתת חוות דעת כללית לגבי מה קורה מבחינתו.

מירי רגב: האם הוא מתכוון לפתוח חקירה יותר כוללת לגבי הזיופים?

מירי רגב: האם יש בעוד כמה מקומות?

מירי רגב: איך הוא רואה את נתיבות?

מירי רגב: מה קורה עם בית שמש?

מירי רגב: מה האמירה של משרד הפנים בעניין הזה.

מירי רגב: בסוף משרד הפנים, לא רק מקים מטה של בחירות ומדבר בזמן אמת, אלא צריך לראות גם מה קורה אחרי זה.

<יהודה זמרת: ערעורי בחירות מוגשים ועל כל ערעור בחירות בית משפט מכריע לגוף העניין.

מירי רגב: דבר אחרון, ברגע שנסיים את סוגיית בית שמש ובית משפט יקבל את ההחלטה האם יש צורך בבחירות חוזרות או לא.

מירי רגב: מרגע שבית המשפט יקבל את ההחלטה, אנחנו נקיים דיון ממוקד בנושא בית שמש, כיצד אנחנו מסייעים לתושבי בית שמש.

מירי רגב: דיון ממוקד בוועדת הפנים, עם כל הגורמים הרלוונטיים, כדי שנוכל לחיות בשלום ונוכל לוודא, שגם החרדים וגם החילונים, יכולים לבנות דיור גם ברמה הציבורית וגם ברמת דיור בהישג יד.

מירי רגב: תודה רבה לכולם, הישיבה נעולה.